Uravstemningsdokument

Avtale om ny tjenestepensjon for offentlig ansatte

**LO, Unio, YS og Akademikerne ble 3. mars 2018 enige med regjeringen og arbeidsgiverne om et anbefalt forslag til avtale om en ny pensjonsordning for ansatte i offentlig sektor.**

**LO og FOanbefaler medlemmene å stemme ja til avtalen.**

**En samlet arbeidstakerside anbefaler avtalen fordi den gir en god og solidarisk pensjon for offentlig ansatte. Samlet sett tilfredsstiller avtalen de krav vi stilte i forkant av forhandlingene, og for langt de fleste medlemmer gir avtalen bedre rettigheter enn om dagens ordning ble videreført. Sentrale kjennetegn ved den nye pensjonsordninger er:**

* **Det går raskere å tjene opp en god pensjon sammenliknet med dagens ordning.**
* **AFP-ordningen blir livsvarig og med bedre mobilitet mellom privat og offentlig sektor.**
* **En betinget tjenestepensjon til de som ikke oppfyller vilkårene for AFP.**
* **Et tidligpensjonstillegg for de som går av før 67 år og er født i 1970 eller tidligere.**
* **Det skal bli enklere å trappe ned og kombinere arbeid og pensjon.**
* **De som har særaldersgrenser får omfattende sikringsordninger, og det skisseres en videre prosess for tilpasninger gjennom forhandlinger mellom partene.**

**De som er født til og med 1962 beholder dagens ordning**

Dagens ordning er levealdersjustert, men likevel får alle som er født i 1958 eller tidligere i dag et garantitillegg som sikrer dem 66 prosent av sluttlønn i pensjon ved full opptjening, og samme mulighet til å gå av med AFP før 67 år som i dag. Den nye pensjonsavtalen sikrer at de som er født i 1959-1962 vil ha deler av rettighetene sine beskyttet av en individuell garanti. For disse trappes garantitilleggene ned fra 90 pst for 1959-kullet til 60 pst for 1962-kullet.

**Ny påslagsmodell for de som er født fra og med 1963**

Er du født i 1963 eller senere får du opptjening i ny tjenestepensjon fra 2020 på toppen av folketrygden, ny AFP og opptjente rettigheter fra dagens offentlige tjenestepensjonsordning. Den nye tjenestepensjonen kalles en påslagsordning.

Den nye tjenestepensjonen likner på opptjeningsmodellen i folketrygden. Et beløp tilsvarende 5,7 pst av lønna hvert år du jobber spares. I tillegg kompenseres det der folketrygden ikke gir opptjening. Sparingen samles i en pensjonsbeholdning. Denne beholdningen fordeles på forventet antall gjenstående leveår for ditt årskull den dagen du går av med pensjon.

**Rettigheter fra dagens ordning videreføres**

De som er født i 1963 eller senere beholder sine opptjente rettigheter i dagens tjenestepensjon i form av en «oppsatt rettighet». For årskullene 1963-1967 gis det et tillegg til pensjonen som er knyttet til opptjening før 2011 da levealdersjusteringen ble innført.

**Nye samordningsregler sikrer at alle får noe fra dagens tjenestepensjon**

Rettighetene fra dagens tjenestepensjon er samordnet med den gamle folketrygden, men det er per i dag ingen regler for samordning med den nye folketrygden. Avtalen innebærer nye samordningsregler som både øker pensjonsnivået og som sikrer at alle får noe fra dagens tjenestepensjonsordning. I dagens offentlige tjenestepensjonsordning ville stadig flere opplevd at de ikke fikk noe igjen av sparingen til tjenestepensjon, og kun ville fått pensjon fra folketrygden. Dette er løst i den nye pensjonsavtalen.

**AFP fra tidligpensjon til livsvarig pensjon**

AFP går med denne avtalen fra å være en tidligpensjon til en livsvarig pensjon for de som er født i 1963 eller senere. Den nye AFP-ordningen vil gjøre det tryggere å bytte jobb mellom offentlig og privat sektor. Du vil få med deg rettigheter fra offentlig til privat sektor og omvendt. Dermed risikerer man ikke å tape hele rettigheten om man av ulike grunner bytter jobb.

**Betinget tjenestepensjon**

Det er også avtalt en betinget tjenestepensjon, som betyr at du sparer opp «AFP-rettigheter» mens du jobber i det offentlige. Rettighetene spares opp med 3 prosent av lønn. Det betyr at selv om du skulle miste retten til ordinær AFP, har du likevel tjent opp en rettighet som skal utbetales livsvarig.

**Tidligpensjonstillegg**

For årskullene 1963-1970 er det avtalt et tidligpensjonstillegg, kalt «overgangstillegg» i avtalen, for de som slutter å jobbe i offentlig sektor. Tillegget er på 0,15 G for 1963­kullet, i dag utgjør det 14 045 kroner. Tillegget avkortes i forhold til tjenestetid og trappes ned for hvert påfølgende årskull fram til 1970­kullet.

**Særaldersgrenser består**

Avtalen innebærer ingen endringer i hvilke yrkesgrupper som fortsatt skal ha særaldersgrense.

Det anbefalte forslaget til ny tjenestepensjon slår fast at det også i framtida vil være behov for særaldergrenser. Det er avtalt at de som er født før 1963 skal beholde dagens ordning og at ordningen skal tilpasses den nye modellen for de som er yngre. De som har særaldersgrense får omfattende sikringsordninger.

Partene skal senere forhandle om hvordan ordningen skal tilpasses den nye påslagsmodellen, og det vil etter avtalen ikke fremmes forslag om endringer fra myndighetenes side uten at partene er enige om dem.

**Alderspensjon for uføre**

Partene har utsatt arbeidet med tilpasning av uføres alderspensjon i tjenestepensjonen. Først må Stortinget ta stilling til om de uføre fortsatt skal skjermes mot levealdersjustering i folketrygdens alderspensjon. Avtalen gir likevel tydelig føringer. Den slår både fast at uføre ikke kan kompensere for levealdersjusteringen, og at uføre skal ha en pensjon som gir et godt samlet pensjonsnivå sammenliknet med arbeidsføres alderspensjon ved 67 år. Dette gir et godt utgangspunkt for å få på plass gode ordninger på et senere tidspunkt.

**Levealdersjustering har ikke vært tema i forhandlingene**

Yngre må stå lenger i arbeid for å få en like god pensjon som de eldre fordi levealderen er forventet å øke. Denne såkalte levealdersjusteringen har ikke vært tema i pensjonsforhandlingene. Levealdersjustering ble vedtatt gjennom et bredt forlik i Stortinget i 2005. Det ble akseptert av partene i tariffoppgjøret i 2009 og innført fra 2011. Det er ingenting som tyder på at de folkevalgte vil endre vedtaket om levealdersjustering.

Dagens offentlige tjenestepensjon garanterer derfor ikke de ansatte to tredeler av lønn i pensjon etter tretti års opptjening. Den garantien ble borte med pensjonsreformen og innføring av levealdersjustering. Den nye pensjonsavtalen retter opp denne skjevheten og gir alle, men særlig de yngre, mulighet til å kompensere for levealdersjusteringen raskere.

**Evaluering**

Det er avtalt at ordningen skal evalueres innen 1. 1. 2030.

**Vedlegg 1: Avtale om ny tjenestepensjon for offentlig ansatte**

**Vedlegg 2: Typeeksempler**

**Frist for medlemmene å stemme er tirsdag 15.mai 2018 kl 1600.**